
A harmadfokú eljárás

A harmadfokú eljárást választottam témámnak, amely az általunk ismert formában talán egyetlen országban sem található meg, és ezzel párhuzamba hozható intézmény is csak kevés államban létezik. Bevezetése óta a büntető eljárásjog egy ingoványos területe, egyesek szerint nincsen rá szükség, míg mások kitartanak a szükségessége mellett. További ok, amiért erre esett a választásom, hogy hazánkban még nem született eddig összefoglaló mű róla.
Dolgozatom kezdetén ismertetem a harmadfokú eljárás történeti előzményeit, bemutatom hatályos szabályozását, illetve hasonlóságait és különbségeit a másodfokú eljárástól.
Végeztem egy kis nemzetközi kitekintést mind a kontinentális, mind az angolszász jogrendszerű országok körében a harmadfokú eljáráshoz hasonló, azzal egyenértékű intézmények felderítésére. Ennek következtében betekintést nyújtok egy-két külföldi ország perorvoslati rendszerébe, közelebbről a harmadfokú eljáráshoz más országokban fellelhető hasonló intézményekbe.
Egy jogintézmény vizsgálatánál elengedhetetlen az elmélet feltárása után a gyakorlat elemzése. Éppen ezért a művem második felében elmerültem a harmadfokon eljáró bíróságok gyakorlatában. Célom az volt, hogy választ kapjak az általam kutatott kérdésekre. Nevezetesen, hogy beváltotta-e a harmadfokú bíróság a hozzá fűzött reményeket; szükség van-e jogszabályi változásra, és ha igen, milyenre? Az eljárás elhúzódásához vezet-e egy harmadik eljárási szint belépése, valamint, hogy milyen sajátosságai vannak a harmadfokú ügyeknek?
Zárásként összegzem a levont következtetéseimet és kifejtem álláspontom a harmadfokú eljárás szükségességének kérdésében.



